**13. slovenski razvojni dnevi: Gospodarstvo za globalno solidarnost**

*Konceptni papir*

Sodobni globalni izzivi, kot so posledice oboroženih spopadov, podnebnih sprememb in energetske krize, terjajo inovativne in celovite pristope, pri katerih je sodelovanje javnega, gospodarskega in nevladnega sektorja ključno za doseganje globalnih ciljev trajnostnega razvoja (SDG).

Vključevanje zasebnega sektorja v aktivnosti mednarodnega razvojnega sodelovanja in humanitarne pomoči (MRSHP) ne predstavlja zgolj dodatnega vira financiranja, temveč tudi pomemben potencial za spodbujanje inovacij, ustvarjanje delovnih mest in dolgoročno gospodarsko rast ob upoštevanju družbene in okoljske odgovornosti. Slovenija ima kot inovativna država priložnost, da prek strateških partnerskih povezav med gospodarstvom, državnimi institucijami in civilno družbo oblikuje in okrepi modele sodelovanja, ki bodo povečali učinkovitost in trajnost razvojnih projektov ter humanitarnega posredovanja. Koncept javno-zasebnega partnerstva je zato osrednja tema dogodka, ki bo predstavil konkretne načine vključevanja slovenskih podjetij v aktivnosti MRSHP.

V zadnjih petnajstih letih je mednarodni razvojni prostor doživel pomembne premike zaradi vstopa netradicionalnih donatoric, kot so Brazilija, Kitajska, Indija ali zalivske države. Njihovi pristopi, ki temeljijo predvsem na gospodarskem sodelovanju brez doslednega spoštovanja tradicionalnih donatorskih načel Odbora za razvojno pomoč OECD, so sicer razširili geografski in finančni doseg pomoči, a so hkrati povzročili izzive pri koordinaciji in učinkovitem doseganju SDG; povzročajo politično in ekonomsko odvisnost ter poglabljajo dolžniško krizo držav prejemnic. Vse hujše podnebne spremembe in konflikti so dodatno poglobili vrzel med potrebami držav v razvoju in razpoložljivimi javnimi viri, kar še poudarja nujnost mobilizacije zasebnega kapitala.

Evropska unija predstavlja in nadgrajuje strategije, kot je Global Gateway, ki vključuje mobilizacijo zasebnih virov za trajnostne naložbe. V tem kontekstu je gospodarstvo ključni člen, saj prinaša inovacije, tvegani kapital in tržno znanje, ki so ključni za trajnostni razvoj in prilagajanje kompleksnim globalnim izzivom. Hkrati se tradicionalni javni viri za uradno razvojno pomoč zmanjšujejo, kar je posledica javnofinančnih omejitev, gospodarske negotovosti in sprememb globalnih prednostnih področij.

Ob vse večjih humanitarnih potrebah in hkratnem krčenju javnih sredstev se vedno bolj izkazuje potreba po inovativnih oblikah sodelovanja. Zasebni sektor in filantropi že prispevajo k financiranju humanitarnih programov, vpeljevanju tehnoloških rešitev in logistični podpori. Kljub temu pa ostaja tovrstno zagotavljanje sredstev pogosto kratkoročno in nestabilno, kar terja razvoj trajnostnih javno-zasebnih partnerstev z jasno določenimi standardi, odgovornostjo in medsebojnim zaupanjem.

Primeri dobrih praks kažejo, da lahko sistematično vključevanje gospodarstva v razvojne in humanitarne projekte znatno izboljša učinkovitost in doseg pomoči. Ključno vprašanje ostaja, kako zagotoviti, da dolgoročne partnerske povezave med javnim in zasebnim sektorjem ohranijo preglednost, pravičnost in spoštovanje humanitarnih načel, in kako v času zmanjševanja javnih sredstev vzpostaviti modele sodelovanja, ki bodo hkrati ustrezali tako globalnim kot lokalnim potrebam.

Zato bodo 13. slovenski razvojni dnevi ključni za oblikovanje strategij in priporočil, ki bodo spodbujali aktivno in odgovorno udeležbo zasebnega sektorja v razvojnem sodelovanju in humanitarni pomoči Republike Slovenije ter s tem prispevali k učinkovitemu in trajnostnemu odzivanju na globalne razvojne in humanitarne izzive.